b'\n_START_ARTICLE_\nMartta Aarnikotka\n_START_PARAGRAPH_\nMartta Aarnikotka (alkuaan Adler; 14. maaliskuuta 1904 Tampere \xe2\x80\x93 8. maaliskuuta 1978) oli suomalainen matkailuopas, lausuja ja lastenkirjailija._NEWLINE_Aarnikotkan vanhemmat olivat Virosta kotoisin ollut Hans Adler (1871\xe2\x80\x931942) ja Gustava Adler (1870\xe2\x80\x931948). Adlerit olivat olleet Tampereella Finlaysonin omistajan von Nottbeckin palveluksessa, toimivat sitten Kangasalan Seurahuoneen hoitajina ja vuodesta 1912 Kangasalan lepokodin hoitajina. Adlereilla oli viisi lasta joista kolme elonj\xc3\xa4\xc3\xa4nytt\xc3\xa4 sisarta hoiti sitten lepokotia vanhempien kuoltua. Sisarukset olivat Martta Aarnikotka, kirjailija Jukka Tyrk\xc3\xb6n kanssa naimisissa ollut Olga (Olla) Adler-Tyrkk\xc3\xb6 (1905\xe2\x80\x931996) ja insin\xc3\xb6\xc3\xb6ri Ville K\xc3\xa4rkk\xc3\xa4isen kanssa naimisissa ollut Kylli K\xc3\xa4rkk\xc3\xa4inen (1909\xe2\x80\x932001). Heid\xc3\xa4n veljens\xc3\xa4 Paavo Aarnikotka kuoli syksyll\xc3\xa4 1941 panssarilaiva Ilmarisen upotessa._NEWLINE_Martta Aarnikotka toimi matkailuoppaana, antoi kielitunteja ja harrasti lausuntaa ja kuvataiteita. H\xc3\xa4n esiintyi my\xc3\xb6s t\xc3\xa4ysihoitolan em\xc3\xa4nt\xc3\xa4n\xc3\xa4 vuonna 1965 ensi-iltansa saaneessa nelj\xc3\xa4st\xc3\xa4 n\xc3\xa4ytelm\xc3\xa4elokuvasta koostuneessa suomalaisessa episodielokuvassa Tunteita.  Aarnikotka oli Suomen Lausujain Liiton perustajia ja sen johtokunnan j\xc3\xa4sen.'